เปิดหุ้นดาวเด่นตลาดเอ็มเอไอปั้นกำไรโตต่อเนื่องทุกไตรมาส
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — หุ้นจิ๋วแต่แจ๋ว บจ.ในตลาดหุ้นเอ็ม เอ ไอ กวาดกำไรสุทธิ 488 ล้านบาท โต 13% เผย 9 บริษัทเพิ่มแข็งแกร่ง 11 บริษัทดีขึ้นตลอด 10 ไตรมาส
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (SET) และผู้จัดการตลาดหลักทรัพย์ เอ็ม เอ ไอ (mai) เปิดเผยว่า ในช่วงไตรมาสแรกปีนี้บริษัทจดทะเบียน (บจ.) ในตลาดหลักทรัพย์ เอ็ม เอ ไอ มีกำไรสุทธิรวม 488 ล้านบาท เพิ่มขึ้น 13% จากช่วงเดียวกันปีก่อน แต่ลดลงประมาณ 16% จากไตรมาส 4 ปี 2552 
นอกจากนี้ บริษัทใน เอ็ม เอ ไอ กว่า 3 ใน 4 ของบริษัททั้งหมด 60 บริษัทมีกำไร หลังสร้างยอดขายและรักษาอัตรากำไรขั้นต้นได้ ใกล้เคียงกับช่วงเดียวกันของปีก่อนและไตรมาสก่อนหน้า โดยอยู่ที่ 12,685 ล้านบาท และ 21% ตามลำดับ
“บริษัทใน เอ็ม เอ ไอ ฟื้นตัว สอดคล้องกับเศรษฐกิจโลก โดยกลุ่มผู้ผลิตสินค้าฟื้นตัวมากกว่ากลุ่มอื่น ส่วนผู้ให้บริการเฉพาะกิจและบริษัทรับเหมาต่างๆ ที่ยังคงได้รับผลกระทบจากการเลื่อนของงานโครงการและต้องชะลอการรับรู้รายได้”
นายชนิตร กล่าวว่า บริษัทที่มีกำไร 46 บริษัท พบว่ามี 9 บริษัทที่ผลงานฟื้นตัวอย่างแข็งแกร่ง โดยมีกำไรสุทธิที่ไม่รวมกำไรจากการขายเงินลงทุน เติบโตขึ้นจากไตรมาสที่แล้ว และจากไตรมาสเดียวกันของปีก่อน รวมทั้งยังมีกำไรก่อนหักดอกเบี้ย ภาษี ค่าเสื่อมราคา และค่าตัดจำหน่าย (EBITDA) เพิ่มขึ้นจากไตรมาสที่แล้ว 
ทั้งนี้ 9 บริษัทดังกล่าว คือ บริษัท ธนมิตร แฟคตอริ่ง (DM) บริษัท ยูบิลลี่ เอ็นเตอร์ไพรส์ (JUBILE) บริษัท มาสเตอร์ แอด (MACO) บริษัท สาลี่อุตสาหกรรม (SALEE) บริษัท ไทยโพลีคอนส์ (TPOLY) โดยเฉพาะบริษัท เอเชีย กรีน เอนเนอจี (AGE) บริษัท เชอร์วู้ด เคมิคอล (SWC) บริษัท ธนาสิริ กรุ๊ป (THANA) และบริษัท ยูบิส (เอเชีย) (UBIS) มียอดขายเติบโตขึ้นทั้งจากช่วงเดียวกันของปีก่อนและจากไตรมาสที่ผ่านมา
“บจ.ในตลาด เอ็ม เอ ไอ จำนวน 11 บริษัท สามารถทำกำไรเพิ่มขึ้นต่อเนื่องเป็นเวลา 10 ไตรมาสขึ้นไปนับตั้งแต่เข้าจดทะเบียน ได้แก่ บริษัท บีจีที คอร์ปอเรชั่น (BGT) บริษัท บิซิเนส ออนไลน์ (BOL) บริษัท อีเทอร์นิตี้ แกรนด์ โลจิสติคส์ (ETG) บริษัท โกลด์ไฟน์ แมนูแฟคเจอเรอส์ (GFM) บริษัท อินเตอร์ลิ้งค์ คอมมิวนิเคชั่น (ILINK) บริษัท สตาร์ ซานิทารีแวร์ (STAR) 
บริษัท ไทย เอ็น ดี ที (TNDT) บริษัท โรงพยาบาลไทยนครินทร์ (TNH) บริษัท พลาสติคและหีบห่อไทย (TPAC) บริษัท ยูบิส (เอเชีย) (UBIS)และบริษัท ยูนิมิต เอนจิเนียริ่ง (UEC)
ปัจจุบันตลาด เอ็ม เอ ไอ มีบริษัททั้งหมด 61 บริษัท ณ วันที่ 24 พ.ค. ดัชนี mai ปิดที่ระดับ 203.74 จุด มูลค่าหลักทรัพย์ตามราคาตลาดรวมอยู่ที่ 37,203.25 ล้านบาท